Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi projbizzjoni fuq is-sajd bix-xbieki tas-sajd bl-għeżula tat-tisqif, u li jemenda r-Regolamenti tal-Kunsill (KE) Nru 850/98, (KE) Nru 812/2004, (KE) Nru 2187/2005 u (KE) Nru 1967/2006 u li jħassar ir-Regolament tal-Kunsill (KE) Nru 894/97 /* COM/2014/0265 final - 2014/0138 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Tradizzjonalment, is-sajd bix-xbieki tas-sajd bl- l-għeżula tat-tisqif kien isir bl-użu ta' xbieki ta’ tul limitat u b'malji ta' daqs relattivament żgħir, għall-qbid ta' speċijiet pelaġiċi differenti ta’ daqs żgħir/medju li l-biċċa l-kbira tagħhom jgħixu f’żoni kostali jew jgħaddu minn żoni simili fir-rotot tagħhom ta' migrazzjoni. Fl-aħħar tas-snin sebgħin u fit-tmeninijet bdew jitfaċċaw problemi ta' natura aktar sostanzjali, minħabba li bdew jintużaw xbieki tas-sajd bl-għeżula tat-tisqif b’malji ta' daqs kbir u b'tul ta' għexieren ta’ kilometri. Dawn ix-xbieki tas-sajd bl-għeżula tat-tisqif fuq skala kbira wasslu għal żieda sinifikanti fir-rati ta' mewt inċidentali ta’ speċijiet protetti, b’mod partikolari għall-mewt inċidentali ta' ċetaċji, fkieran tal-baħar u klieb il-baħar. Dawn wasslu wkoll biex inħoloq tħassib dwar l-impatti tagħhom fuq l-ambjent. Fil-bidu tas-snin 90, wara li saru Riżoluzzjonijiet speċifiċi tal-Assemblea Ġenerali tan-Nazzjonijiet Uniti (AĠNU)[1], li talbu li jsir moratorju fir-rigward tas-sajd pelaġiku fuq skala kbira bix-xbieki tas-sajd bl-għeżula tat-tisqif[2] f'ibħra internazzjonali, l-UE żviluppat leġiżlazzjoni dwar is-sajd bl-għażel tat-tisqif. Bħala riżultat ta' dan, iż-żamma abbord jew l-użu ta’ xbieki tas-sajd bl-għeżula tat-tisqif itwal minn 2,5 km ġew ipprojbiti fl-UE f'Ġunju 1992 (ħlief fil-Baħar Baltiku, fil-Belts u fis-Sound). Mill-2002 'l quddiem, irrispettivament mid-daqs tagħhom, l-użu tat-tipi kollha ta' xbieki tas-sajd bl-għeżula tat-tisqif huwa pprojbit meta dawn ikunu maħsuba għall-qbid tal-ispeċijiet elenkati fl-Anness VIII tar-Regolament tal-Kunsill (KE) Nru 894/97 (speċijiet mhux awtorizzati). Huwa pprojbit ukoll li jinħattu speċijiet elenkati fl-Anness VIII li jkunu nqabdu bix-xbieki tas-sajd bl-għeżula tat-tisqif. Barra minn hekk, mill-1 ta’ Jannar 2008 ġie pprojbit li jinżamm abbord jew li jintuża kwalunkwe tip ta’ xbieki tas-sajd bl-għeżula tat-tisqif fil-Baħar Baltiku, fil-Belts u fis-Sound. Madankollu, il-qafas leġiżlattiv attwali tal-UE dwar ix-xbieki tas-sajd bl-għeżula tat-tisqif wera xi nuqqasijiet minħabba li r-regoli eżistenti huma faċli biex wieħed jevitahom. In-nuqqas ta’ regoli tal-UE dwar il-karatteristiċi tat-tagħmir (eż. id-daqs massimu tal-malji, il-ħxuna massima tal-ispag, il-proporzjon ta' kif jiddendlu u jinfetħu x-xbieki, eċċ.) u l-użu tat-tagħmir (eż. id-distanza massima mill-kosta, iż-żmien fl-ilma, l-istaġun tas-sajd eċċ.) flimkien mal-possibbiltà li jinżamm abbord tagħmir ieħor tas-sajd, għamluha possibbli għas-sajjieda li dawn jużaw ix-xbieki tas-sajd bl-għeżula tat-tisqif b'mod illegali biex jaqbdu speċijiet li mhux suppost jinqabdu b’tagħmir tas-sajd ta' dan it-tip, filwaqt li jiddikjaraw li l-ħut ikun inqabad bl-użu ta' tagħmir ta' tip ieħor (eż. konzijiet, eċċ.). Barra minn hekk, minkejja dawn id-dispożizzjonijiet dwar ix-xbieki tas-sajd bl-għeżula tat-tisqif, għadu qed jiġi rrappurtat li qed isir użu illegali tax-xbieki tas-sajd bl-għeżula tat-tisqif fl-ilmijiet tal-UE. Każijiet ta' nuqqas serju ta' konformità minn uħud mill-Istati Membri ġew indirizzati wkoll f'żewġ sentenzi tal-Qorti tal-Ġustizzja tal-Unjoni Ewropea kontra Franza (C-556/07; C-479/07) u l-Italja (C-249/08). L-isforzi ta’ kontroll u infurzar mhumiex qed jipproduċu r-riżultati meħtieġa peress li n-natura tal-attività fuq skala żgħira tagħmilha faċli biex wieħed jadatta u jsib strateġiji biex jaħrab l-kontrolli. Ix-xbieki tas-sajd bl-għeżula tat-tisqif fuq skala żgħira għadhom permessi, u l-lakuni fil-leġiżlazzjoni tal-UE jiffaċilitaw l-użu illegali tagħhom. Dan jagħmilha diffiċli ħafna biex l-awtoritajiet ta’ kontroll jiksbu provi sodi u konkreti dwar it-twettiq ta' attivitajiet illegali, u biex finalment jinfurzaw ir-regoli. F'dan il-kuntest, huwa ċar li għad jeżisti tħassib serju dwar il-konservazzjoni u l-ambjent fir-rigward tal-użu ta’ dan it-tip ta' tagħmir tas-sajd. Sabiex din is-sitwazzjoni tiġi indirizzata, u sabiex ikun hemm konformità mal-obbligi internazzjonali tal-UE dwar ir-regolazzjoni xierqa tas-sajd bix-xbieki tas-sajd bl-għeżula tat-tisqif, ir-Regolament propost jistipula, abbażi ta’ approċċ ta’ prekawzjoni, projbizzjoni sħiħa milli jittieħed abbord jew milli jintuża kwalunkwe tip ta’ xbieki tas-sajd bl-għeżula tat-tisqif fl-ilmijiet kollha tal-UE sa mill-1 ta’ Jannar 2015. Ir-Regolament jintroduċi wkoll definizzjoni riveduta u aktar komprensiva ta’ dan it-tagħmir tas-sajd, bil-għan li jingħalqu kwalunkwe lakuni eżistenti possibbli. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Saret Valutazzjoni tal-Impatt (IA) filwaqt li tqieset informazzjoni minn sorsi differenti: konsultazzjoni pubblika bbażata fuq l-Internet, żewġ studji koordinati[3], informazzjojni pprovduta mill-Istati Membri u kummenti mill-Grupp ta' Tmexxija tal-IA (IASG). Il-valutazzjoni tal-impatt qieset l-għażliet ta’ politika li ġejjin: 1) status quo; 2) azzjonijiet fuq livell tekniku u/jew miżuri ta’ kontroll biex jittejbu l-kontrollabbiltà u l-kompatibbiltà ambjentali; 3) projbizzjoni magħżula ta’ tipi ta' sajd bix-xbieki tas-sajd bl-għeżula tat-tisqif identifikati li huma l-aktar ta’ ħsara għall-ispeċijiet strettament protetti u/jew li mhumiex kapaċi jevitaw qabdiet inċidentali ta’ speċijiet mhux awtorizzati; 4) il-projbizzjoni totali tas-sajd bix-xbieki tas-sajd bl-għeżula tat-tisqif. Madankollu, in-nuqqas ta' monitoraġġ, jew il-monitoraġġ ta' livell baxx ta’ dawn it-tipi ta' sajd mill-Istati Membri, kemm għal skopijiet ta’ kontroll kif ukoll għal skopijiet xjentifiċi, flimkien mal-isforzi limitati ta’ kampjunar imwettqa miż-żewġ studji, jagħmluha diffiċli ħafna li wieħed ikollu idea komprensiva dwar l-attivitajiet attwali tas-sajd u dwar l-impatt ambjentali reali tagħhom. Għalhekk, ma kienx possibbli li jiġu vvalutati l-impatti tal-għażliet differenti ta’ politika permezz ta’ analiżi mmexxija minn indikaturi. L-għażla nru 4 ngħatat preferenza fuq l-għażliet 1, 2 u 3, minħabba li tissodisfa l-kriterji kemm tar-rilevanza, tal-effettività, tal-effiċjenza kif ukoll tal-koerenza, filwaqt li tipprovdi l-aħjar riżultati f’termini ta’ impatt ambjentali u ta' tnaqqis tal-piż amministrattiv imnaqqas. Aktar minn 52 % ta’ dawk li wieġbu għall-konsultazzjoni pubblika, inklużi l-assoċjazzjonijiet tas-sajjieda u l-NGOs, urew l-appoġġ tagħhom għal din l-għażla. Għaldaqstant, l-għażla nru 4 tqieset li hi l-aktar waħda xierqa, fuq il-bażi tal-applikazzjoni tal-prinċipju ta’ prekawzjoni għat-tipi ta' sajd li jista’ jkollhom riskju għoli ta’ qbid inċidentali ta’ speċijiet strettament protetti filwaqt li jiġu minimament immonitorjati, jekk fil-fatt jiġu mmonitorjati, mill-Istati Membri. Il-biċċa l-kbira tat-tipi ta' sajd bix-xbieki tas-sajd bl-għeżula tat-tisqif li ġew identifikati huma ta' natura staġjonali, u l-flotot attivi parteċipanti huma magħmula minn bastimenti polivalenti, li minnhom hemm mill-anqas 840 bastiment (bl-esklużjoni tal-Baħar Baltiku), li huma mifruxa fuq żona wiesgħa. Għal ħafna mis-sajjieda, is-sajd bix-xbieki tas-sajd bl-għeżula tat-tisqif jirrappreżenta biss ftit xhur ta’ attività ta' sajd kull sena, u ċerti sajjieda jipprattikaw dan it-tip ta' sajd għal inqas minn nofs xahar fis-sena. Għalhekk il-projbizzjoni totali tal-użu tax-xbieki tas-sajd bl-għeżula tat-tisqif mhijiex mistennija li twassal għal tnaqqis korrispondenti fl-għadd ta' sajjieda li beħsiebhom ikomplu l-operat tagħhom bl-użu ta' tipi oħra ta' tagħmir skont kif diġà huma awtorizzati li jagħmlu bil-liċenzja tas-sajd tagħhom. Abbażi tal-informazzjoni li ġiet miġbura għall-valutazzjoni tal-impatt, il-prestazzjoni ekonomika u l-importanza tat-tagħmir għall-bastimenti u l-flotot ivarjaw ħafna fil-livell nazzjonali, avolja huma kemxejn limitati. Fil-każ tal-flotot li għalihom id-data hija disponibbli, bħal fil-każ tal-bastimenti tar-Renju Unit, il-valur totali ta' xbieki tas-sajd bl-għeżula tat-tisqif fuq skala żgħira, għal madwar 250 bastiment, jirrappreżenta 0,14 % tal-valur totali tal-qbid li nħatt fir-Renju Unit fl-2011. Għall-Italja, fejn instab numru iżgħar ta' madwar 100 bastimenti attiv, l-importanza ekonomika tax-xbieki tas-sajd bl-għeżula tat-tisqif hija baxxa f'livell nazzjonali (0,8 % fil-valur tal-ħatt u 1,3 % fil-piż tal-ħatt), avolja l-valur tal-qbid li jinħatt ivarja bejn madwar 20 % u 55 % (sa 90 % f'kategorija partikolari ta' sajd) tal-fatturat iġġenerat minn dawn il-bastimenti; madankollu l-profitt iġġenerat mill-użu tax-xbieki tas-sajd bl-għeżula tat-tisqif ivarja ħafna, u fil-fatt huwa bejn 1 % u 54 % tal-fatturat iġġenerat mill-bastimenti, b'medja ta' 22 % għas-sajd kollu bix-xbieki tas-sajd bl-għeżula tat-tisqif li jsir minn bastimenti Taljani. Filwaqt li ma jistax jiġi eskluż li l-projbizzjoni tista' taffettwa xi wħud mill-bastimenti li jwettqu dan it-tip ta' sajd, għaldaqstant l-impatt soċjoekonomiku globali tal-projbizzjoni totali għandu jitqies li hu irrilevanti fil-livell nazzjonali u fil-livell sottoreġjonali. 3. L-ELEMENTI LEGALI TAL-PROPOSTA · Is-sommarju tal-azzjoni proposta L-introduzzjoni ta' projbizzjoni sħiħa milli jittellgħu abbord jew milli jintużaw kwalunkwe tip ta’ xbieki tas-sajd bl-għeżula tat-tisqif fl-ilmijiet kollha tal-UE mill-1 ta’ Jannar 2015, applikabbli għall-bastimenti kollha tal-UE. L-introduzzjoni ta' definizzjoni aktar komprensiva ta’ xbieki tas-sajd bl-għeżula tat-tisqif, biex jingħalqu kwalunkwe lakuni possibbli fil-leġiżlazzjoni eżistenti. · Il-bażi legali L-Artikolu 43(2) tat-Trattat dwar il-Funzjonament tal-Unjoni Ewropea. · Il-prinċipju tas-sussidjarjetà Il-proposta taqa’ fi ħdan il-kompetenza esklussiva tal-Unjoni Ewropea. · Il-prinċipju tal-proporzjonalità Il-proposta hija meħtieġa u xierqa għall-implimentazzjoni ta’ approċċ ta' ġestjoni tas-sajd imsejjes fuq l-ekosistema. Din il-proposta ma tmurx lil hinn minn dak li hu meħtieġ biex jinkisbu l-għanijiet mixtieqa, b'konformità mal-Artikolu 5(4) tat-Trattat dwar l-Unjoni Ewropea. · L-għażla ta’ strument L-istrument li qed jiġi propost: Ir-Regolament tal-Parlament Ewropew u tal-Kunsill. Mezzi oħra ma jkunux xierqa, minħabba r-raġunijiet li ġejjin: l-att iħassar u jemenda r-Regolamenti eżistenti, li jridu jiġu emendati b'Regolament ieħor. 4. L-IMPLIKAZZJONI BAĠITARJA Din il-miżura ma tinvolvi l-ebda nefqa addizzjonali għall-Unjoni. 2014/0138 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi projbizzjoni fuq is-sajd bix-xbieki tas-sajd bl-għeżula tat-tisqif, u li jemenda r-Regolamenti tal-Kunsill (KE) Nru 850/98, (KE) Nru 812/2004, (KE) Nru 2187/2005 u (KE) Nru 1967/2006 u li jħassar ir-Regolament tal-Kunsill (KE) Nru 894/97 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[4], Filwaqt li jaġixxu skont il-proċedura leġiżlattiva ordinarja, Billi: (1) Ir-Regolament (UE) Nru 1380/2013 tal-Parlament Ewropew u tal-Kunsill[5] jistabbilixxi qafas ta’ ġestjoni għall-konservazzjoni tar-riżorsi bijoloġiċi tal-baħar, u għall-ġestjoni tat-tipi ta' sajd li huma ffukati fuq dawn ir-riżorsi. (2) L-isfruttament sostenibbli tar-riżorsi bijoloġiċi tal-baħar għandu jkun ibbażat fuq l-approċċ ta’ prekawzjoni, li joħroġ mhux biss mill-prinċipju ta’ prekawzjoni msemmi fl-ewwel subparagrafu tal-Artikolu 191(2) tat-Trattat dwar il-Funzjonament tal-Unjoni Ewropea, iżda wkoll mill-impenji internazzjonali tal-Unjoni kif jidher fil-Ftehim tan-Nazzjonijiet Uniti dwar l-Istokkijiet tal-Ħut[6], u b’mod partikolari l-Artikolu 6 tiegħu, kif ukoll fl-aqwa provi xjentifiċi disponibbli. (3) Il-Politika Komuni tas-Sajd għandha tikkontribwixxi għall-protezzjoni u l-preservazzjoni tal-ambjent tal-baħar, għall-ġestjoni sostenibbli tal-ispeċijiet sfruttati għal skopijiet kummerċjali, u b'mod partikolari għall-kisba ta' status ambjentali tajjeb sal-2020, kif stipulat fl-Artikolu 1(1) tad-Direttiva 2008/56/KE tal-Parlament Ewropew u tal-Kunsill[7]. (4) Wara tħassib dwar l-impatt ambjentali tax-xbieki tas-sajd bl-għeżula tat-tisqif fuq skala kbira ta' daqs akbar minn 2,5 km, li rriżultaw f’ammonti sinifikanti ta’ mortalità inċidentali ta’ speċijiet protetti, diversi Riżoluzzjonijiet tal-Assemblea Ġenerali tan-Nazzjonijiet Uniti (AĠNU), jiġifieri r-Riżoluzzjoni 44/225 tat-22 ta’ Diċembru 1989, ir-Riżoluzzjoni 45/197 tal-21 ta’ Diċembru 1990 u r-Riżoluzzjoni 46/215 tal-20 ta’ Diċembru 1991[8] talbu li jkun hemm moratorju fuq dan it-tip ta' tagħmir tas-sajd. (5) Għalhekk, ir-Regolament tal-Kunsill (KE) Nru 894/97[9] jistabbilixxi qafas ta’ ġestjoni għall-konservazzjoni tar-riżorsi tas-sajd permezz ta’ miżuri tekniċi fil-forma ta’ limitazzjoni ġenerali totali tat-tul tax-xbieki tas-sajd bl-għeżula tat-tisqif għal massimu ta’ 2,5 km, kif ukoll permezz ta’ projbizzjoni fuq l-użu jew iż-żamma abbord ta' xbieki tas-sajd bl-għeżula tat-tisqif maħsuba għall-qbid ta’ ċerti speċijiet. (6) Barra minn hekk, ir-Regolament tal-Kunsill (KE) Nru 2187/2005[10] jipprojbixxi l-użu jew iż-żamma abbord ta' xbieki tas-sajd bl-għeżula tat-tisqif fil-Baħar Baltiku, fil-Belts u fis-Sound mill-1 ta’ Jannar 2008. (7) L-għanijiet ta’ konservazzjoni fir-rigward tal-mortalità inċidentali ta’ speċijiet protetti li beħsiebhom jilħqu r-regoli tal-Unjoni msemmija hawn fuq b'rabta max-xbieki tas-sajd bl-għeżula tat-tisqif għadhom validi u għandhom jiġu msaħħa. (8) Id-definizzjoni ta’ xbieki tas-sajd bl-għeżula tat-tisqif għandha tiġi spjegata aħjar għal raġunijiet ta’ ċarezza, u sabiex jiġi żgurat li jkun hemm uniformità fil-fehim u l-implimentazzjoni tar-regoli dwar ix-xbieki tas-sajd bl-għeżula tat-tisqif min-naħa tal-Istati Membri. (9) Barra minn hekk, jeħtieġ li l-kamp ta' applikazzjoni ta’ din id-definizzjoni jiġi estiż b'mod li jkopri t-tipi kollha ta' xbieki tas-sajd bl-għeżula tat-tisqif identifikati dan l-aħħar, għajr għeżul tat-tisqif li ġew żviluppati għal ċerti tipi ta’ sajd. Huwa partikolarment importanti li din id-definizzjoni tkopri wkoll tagħmir li, b'kuntrast mal-għeżula tat-tisqif, huwa magħmul minn żewġ ħitan jew aktar ta’ xibka mdendlin flimkien b'mod parallel fuq il-lenza(i), iżda li jopera qrib wiċċ l-ilma bl-istess mod li bih topera l-għeżula tat-tisqif u li għandu impatt simili fuq ir-riżorsi tal-baħar, u li għalhekk għandu jiġi regolat b’mod koerenti. (10) Il-qafas leġiżlattiv attwali tal-Unjoni rigward ix-xbieki tas-sajd bl-għeżula tat-tisqif wera li fih nuqqasijiet u lakuni minħabba li r-regoli kienu faċli biex wieħed jevitahom, u minħabba li dawn ma kienux effettivi f’termini ta' indirizzar tat-tħassib dwar il-konservazzjoni li huma marbuta ma' dan it-tagħmir tas-sajd. (11) Is-sajd bix-xbieki tas-sajd bl-għeżula tat-tisqif huwa pprattikat minn għadd li ma jistax jiġi speċifikat bl-eżatt ta' bastimenti tas-sajd fuq skala żgħira bi skop multiplu, li l-biċċa l-kbira tagħhom joperaw mingħajr ebda monitoraġġ xjentifiku u ta' kontroll regolari. Minħabba li n-natura ta' dawn l-attivitajiet tas-sajd hija waħda ta' skala żgħira, li tagħmilha faċli biex wieħed jevita s-sistemi ta' monitoraġġ, l-isforzi ta' kontroll u ta' infurzar ma wasslux għar-riżultati meħtieġa f’termini ta’ konservazzjoni tar-riżorsi tal-baħar, b’mod partikolari fir-rigward ta’ ċertu speċijiet protetti. (12) Attivitajiet ta' sajd illegali bix-xbieki tas-sajd bl-għeżula tat-tisqif imwettqa minn bastimenti tas-sajd tal-Unjoni, b’mod partikolari dawk li bħala għan għandhom il-qbid ta' speċijiet elenkati fl-Anness VIII tar-Regolament (KE) Nru 847/97, għadhom qed jiġu rrappurtati u kienu l-kaġun ta' kritika dwar il-konformità tal-Unjoni mal-obbligi internazzjonali applikabbli f’dan ir-rigward. (13) Barra minn hekk, billi joperaw qrib wiċċ l-ilma jew f'wiċċ l-ilma, ix-xbieki tas-sajd bl-għeżula tat-tisqif għadhom qed joħolqu tħassib serju minħabba li fihom jinqabdu bi żball annimali bħal mammiferi tal-baħar, fkieren tal-baħar u għasafar tal-baħar, li fil-biċċa l-kbira tagħhom huma kklassifikati bħala speċijiet strettament protetti skont il-leġiżlazzjoni tal-Unjoni. (14) Barra minn hekk, is-sistemi ta’ monitoraġġ u ta' rappurtar stabbiliti skont id-Direttiva tal-Kunsill 92/43/KEE (id-Direttiva dwar il-Ħabitats)[11] urew li mhumiex effettivi għall-identifikazzjoni u r-reġistrazzjoni tal-kawżi ta' mwiet antropoġeniċi ta’ speċijiet strettament protetti minħabba attivitajiet ta' sajd. (15) L-approċċ għall-ġestjoni tas-sajd ibbażat fuq l-ekosistema jistipula r-rekwiżit li l-impatti negattivi tal-attivitajiet tas-sajd fuq l-ekosistemi tal-baħar għandhom jiġu minimizzati, filwaqt li l-qabdiet mhux mixtieqa għandhom jiġu evitati u mnaqqsa għall-aktar livelli baxxi possibbli. (16) Minħabba r-raġunijiet imsemmija hawn fuq, u sabiex it-tħassib dwar il-konservazzjoni li għadu qed joħloq dan it-tip ta' tagħmir jiġi indirizzat b'mod xieraq, kif ukoll sabiex l-objettivi ambjentali u ta’ infurzar jintlaħqu b’mod effettiv u effiċjenti, filwaqt li jitqiesu l-impatti soċjoekonomiċi minimi, jeħtieġ li tiġi introdotta projbizzjoni sħiħa milli jittellgħu abbord jew milli jintużaw kwalunkwe tip ta’ xbieki tas-sajd bl-għeżula tat-tisqif fl-ilmijiet kollha tal-UE u mill-bastimenti kollha tal-Unjoni, kemm jekk dawn joperaw f’ilmijiet tal-Unjoni jew lil hinn minnhom. Din il-projbizzjoni sħiħa tapplika wkoll għal bastimenti ta’ pajjiżi terzi li joperaw fl-ilmijiet tal-Unjoni. (17) Għal raġunijiet ta’ ċarezza tal-leġiżlazzjoni tal-Unjoni, jeħtieġ ukoll li tiġi mħassra kull dispożizzjoni oħra relatata max-xbieki tas-sajd bl-għeżula tat-tisqif billi jiġu emendati r-Regolament tal-Kunsill (KE) Nru 850/98[12], ir-Regolament (KE) Nru 812/2004, ir-Regolament (KE) Nru 2187/2005 u r-Regolament tal-Kunsill (KE) Nru 1967/2006[13], u billi jitħassar ir-Regolament (KE) Nru 894/97. (18) Bastimenti li jwettqu sajd bix-xbieki tas-sajd bl-għeżula tat-tisqif fuq skala żgħira jista' jkollhom bżonn ftit taż-żmien biex jaġġustaw għas-sitwazzjoni l-ġdida, u jeħtieġu perjodu ta’ eliminazzjoni gradwali. Għaldaqstant, dan ir-Regolament għandu jidħol fis-seħħ fl-1 ta’ Jannar 2015. ADOTTAW DAN IR-REGOLAMENT: Artikolu 1 Kamp ta’ applikazzjoni Dan ir-Regolament għandu japplika għall-attivitajiet kollha tas-sajd fl-ambitu tal-Politika Komuni tas-Sajd kif stipulat fl-Artikolu 1(2) tar-Regolament (UE) Nru 1380/2013. Artikolu 2 Definizzjoni 1. Għall-finijiet ta’ dan ir-Regolament għandhom japplikaw id-definizzjonijiet stabbiliti fl-Artikolu 4(1) tar-Regolament (UE) Nru 1380/2013. 2. Barra minn hekk, "xibka tas-sajd bl-għeżula tat-tisqif" tfisser xibka magħmula minn żewġ ħitan jew aktar ta’ xibka mdendlin flimkien b'mod parallel fuq il-lenza(i), miżmuma f'wiċċ l-ilma jew f’ċerta distanza taħt wiċċ l-ilma permezz ta’ sufri jew apparat li jżommha f’wiċċ l-ilma, li tinġarr mal-kurrent jew b'mod liberu jew minn dgħajsa li magħha tkun imqabbda. Din tista’ tkun mgħammra b’apparat maħsub biex jistabbilizza x-xibka jew biex jillimita kemm din tinġarr mill-kurrent, bħal pereżempju ankra tal-baħar jew ankraġġ fil-qiegħ imqabbad ma' tarf wieħed tax-xibka. Artikolu 3 Projbizzjoni tax-xbieki tas-sajd bl-għeżula tat-tisqif Huwa pprojbit: (a) li jinqabdu kwalunkwe tip ta' riżorsi bijoloġiċi tal-baħar permezz ta' xbieki tas-sajd bl-għeżula tat-tisqif; u (b) li jinżamm kwalunkwe tip ta' xbieki tas-sajd bl-għeżula tat-tisqif abbord bastimenti tas-sajd Artikolu 4 Emendi ta’ Regolamenti relatati 1. Fl-Artikolu 20 tar-Regolament (KE) Nru 850/98, jitħassar it-tielet paragrafu. 2. Ir-Regolament (KE) Nru 812/2004 huwa emendat kif ġej: (a) L-Artikolu 1a għandu jiġi mħassar; (b) fl-Anness I, il-punti A (b) u E (b) għandhom jiġu mħassra; (c) fl-Anness III, il-punt D għandu jiġi mħassar. 3. L-Artikolu 2(o), l-Artikolu 9 u l-Artikolu 10 tar-Regolament (KE) Nru 2187/2005 għandhom jiġu mħassra. 4. Fl-Anness II (a) tar-Regolament (KE) Nru 1967/2006, il-kliem “u ta' l-ixbieki tal-mitlaq” għandhom jiġu mħassra. Artikolu 5 Tħassir Ir-Regolament (KE) Nru 894/97 huwa mħassar. Artikolu 6 Dħul fis-seħħ Dan ir-Regolament għandu jidħol fis-seħħ fl-1 ta’ Jannar 2015. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] Ir-Riżoluzzjonijiet tal-Assemblea Ġenerali tan-Nazzjonijiet Uniti: 44/225 tat-22 ta’ Diċembru 1989; 45/197 tal-21 ta’ Diċembru 1990; 46/215 tal-20 ta’ Diċembru 1991 [2] Xbieki tas-sajd bl-għeżula tat-tisqif fuq skala kbira ġew definiti bħala xbieki b'tul ta’ aktar minn 2,5 km skont il-Konvenzjoni għall-projbizzjoni tas-sajd bl-għeżula tat-tisqif twal fin-Nofsinhar tal-Paċifiku (il-Konvenzjoni ta’ Wellington); Wellington, l-24 ta’ Novembru 1989) li daħlet fis-seħħ fis-17 ta’ Mejju 1991. http://www.mfe.govt.nz/laws/meas/wellington.html; http://www.jus.uio.no/english/ services/library/treaties/08/8-02/large-driftnets.xml. [3] - MAREA-Kuntratt speċifiku 8 (SI2.646130). 'L-identifikazzjoni u l-karatterizzazzjoni tas-sajd bix-xbieki tas-sajd bl-għeżula tat-tisqif fuq skala żgħira fil-Mediterran (DriftMed) - Kuntratt speċifiku 5 (SI2.650655). 'Studju li jappoġġa r-reviżjoni tar-reġim tal-UE dwar is-sajd bix-xbieki tas-sajd bl-għeżula tat-tisqif fuq skala żgħira'. [4] ĠU C , , p. . [5] Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013), p. 22. [6] ĠU L 189, 03.07.1998, p. 16 [7] Id-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina) (ĠU L 164, 25.6.2008, p. 19). [8] Ir-Riżoluzzjonijiet tal-Assemblea Ġenerali tan-Nazzjonijiet Uniti A/RES/44/225 tat-22 ta’ Diċembru 1989 dwar is-sajd pelaġiku bix-xbieki tas-sajd bl-għeżula tat-tisqif fuq skala kbira u l-impatt tiegħu fuq ir-riżorsi ħajjin tal-baħar fl-oċeani u fl-ibħra tad-dinja, p. 147. Ir-Riżoluzzjoni tal-Assemblea Ġenerali tan-Nazzjonijiet Uniti A/RES/45/197 tal-21 ta’ Diċembru 1990 dwar is-sajd pelaġiku bix-xbieki tas-sajd bl-għeżula tat-tisqif fuq skala kbira u l-impatt tiegħu fuq ir-riżorsi ħajjin tal-baħar fl-oċeani u fl-ibħra tad-dinja, p. 123. Ir-Riżoluzzjonijiet tal-Assemblea Ġenerali tan-Nazzjonijiet Uniti A/RES/46/215 tat-20 ta’ Diċembru 1991 dwar is-sajd pelaġiku bix-xbieki tas-sajd bl-għeżula tat-tisqif fuq skala kbira u l-impatt tiegħu fuq ir-riżorsi ħajjin tal-baħar fl-oċeani u fl-ibħra tad-dinja, p. 147. [9] Ir-Regolament tal-Kunsill (KE) Nru 894/97 tad-29 ta' April 1997 li jippreskrivi ċerti miżuri tekniċi għall-konservazzjoni ta' riżorsi tas-sajd (ĠU L 132, 23.5.1997, p. 1), kif emendat bir- Regolament (KE) Nru 1239/98. [10] Ir-Regolament tal-Kunsill (KE) Nru 2187/2005 tal-21 ta’ Diċembru 2005 għall-konservazzjoni ta' riżorsi tas-sajd permezz ta' miżuri tekniċi fil-Baħar Baltiku, fil-Belts u fis-Sound (ĠU L 349, 31.12.2005, p. 1.). [11] ID-DIRETTIVA TAL-KUNSILL 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (ĠU L 206, 22.7.1992, p. 7) [12] Ir-Regolament tal-Kunsill (KE) Nru 850/98 tat-30 ta’ Marzu 1998 dwar il-konservazzjoni ta’ riżorsi tas-sajd permezz ta’ miżuri tekniċi għall-protezzjoni ta’ żgħar ta’ organiżmi tal-baħar (ĠU L 125, 27.4.1998, p. 1). [13] Ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran (ĠU L 409, 30.12.2006, p. 11);